USTAVNI SUD CRNE GORE

U-VII br. 13/16

26. oktobar 2016. godine

P o d g o r i c a

Ustavni sud Crne Gore, u sastavu: predsjednica Desanka Lopičić i sudije - Dragoljub Drašković, Milorad Gogić, Miodrag Iličković, Hamdija Šarkinović i Budimir Šćepanović, na osnovu odredaba člana 149. stav 1. tačka 7. Ustava Crne Gore i člana 49. tačka 3. Zakona o Ustavnom sudu Crne Gore (»Službeni list Crne Gore«, broj 11/15.), na sjednici od 26. oktobra 2016. godine, donio je

**R J E Š E NJ E**

**ODBACUJE SE** žalba Albanske koalicije „SA JEDNIM CILJEM“ DP, GI, DS u CG i Perspektiva - Koalicioni Shqiptar „ME NJËQËLLIM“ DP-IQ-LD në MZ dhe Perspektiva, izjavljena protiv rješenja Državne izborne komisije, broj 870/2, od 22. oktobra 2016. godine, kao nedopuštena.

**O b r a z lo ž e nj e**

1. Fatmir Gjeka, iz Ulcinja, u ime Albanske koalicije „SA JEDNIM CILJEM“ DP, GI, DS u CG i Perspektiva - Koalicioni Shqiptar „ME NJËQËLLIM“ DP-IQ-LD në MZ dhe Perspektiva, podnio je žalbu protiv rješenja Državne izborne komisije, označenog u izreci, kojim je usvojen Prigovor političke partije „Demokratska Crna Gora“ i poništena Odluka Opštinske izborne komisije Ulcinj, br./Nr. 02-254/2016, od 20. oktobra 2016. godine.

1.1. U žalbi je navedeno: da je Državna izborna komisija, usvajajući prigovor političke partije „Demokratska Crna Gora“ i poništavajući Odluku Opštinske izborne komisije Ulcinj, broj 02-254/2016 od 20. oktobra 2016. godine, o poništenju i ponavljanju izbora na biračkim mjestima broj 8 objekat “Simonović” i broj 10 OŠ “Štoj”, povrijedila odredbe člana 45. stav 4. Ustava Crne Gore, člana 72. i člana 90. stav 3. Zakona o izboru odbornika i poslanika; da zapisnik o radu biračkog odbora na biračkom mjestu broj 10 OŠ “Štoj” nije potpisan od strane svih članova biračkog odbora, već samo od strane predsjednika biračkog odbora, dok su ostala imena dopisana štampanim slovima, čime se u sumnju dovodi regularnost rada biračkog odbora na tom biračkom mjestu; da je na biračkom mjestu broj 8 Objekat „Simonović” konstatovano da su u Zapisniku o radu biračkog odbora vršene određene ispravke, da pojedine tačke zapisnika nijesu popunjene i da zapisnik nije potpisan od strane svih članova biračkog odbora.

2. Državna izborna komisija, na zahtjev Ustavnog suda, dostavila je sljedeću dokumentaciju: Odluku Opštinske izborne komisije Ulcinj, br./Nr. 02-254/2016, od 20. oktobra 2016. godine; Prigovor političke partije „Demokratska Crna Gora“, broj 870, od 22. oktobra 2016. godine i osporeno rješenje.

2.1. Osporenim rješenjem Državne izborne komisije usvojen je Prigovor političke partije „Demokratska Crna Gora“, podnosioca izborne liste „MR ALEKSA BEČIĆ – DEMOKRATE – POBJEDE, A NE PODJELE“, i poništena Odluka Opštinske izborne komisije Ulcinj, broj 02-254/2016, od 20. oktobra 2016. godine.

2.2.1. U obrazloženju osporenog rješenja navedeno je: da je Državna izborna komisija već prethodno odlučivala po prigovoru drugog podnosioca izborne liste Demokratski front „MI ili ON“, i tim povodom, donijela Rješenje broj 867/2, od 22. oktobra 2016. godine, kojim je usvojila Prigovor i poništila Rješenje Opštinske izborne komisije broj 02-250/2-16, od 20. oktobra 2016. godine, kojim je usvojen prigovor Izborne liste Albanske koalicije „Sa jednim ciljem“ DP, GI, DS u CG i Perspektiva.

3. Ustavni sud je, nakon razmatranja sadržine osporenog rješenja i dostavljene relevantne dokumentacije, utvrdio da su se stekli uslovi za odbacivanje podnijete žalbe.

4. Za odlučivanje u konkretnom predmetu pravno relevantne su odredbe sljedećih propisa:

Ustava Crne Gore:

„Član 16. tačka 1.

Zakonom se, u skladu sa Ustavom, uređuju:

1) način ostvarivanja ljudskih prava i sloboda, kada je to neophodno za njihovo ostvarivanje;

Član 45.

Pravo da bira i da bude biran ima državljanin Crne Gore koji je navršio 18 godina života i ima najmanje dvije godine prebivališta u Crnoj Gori.

Biračko pravo se ostvaruje na izborima.

Biračko pravo je opšte i jednako.

Izbori su slobodni i neposredni, a glasanje je tajno.

Član 149. stav 1. tačka 7.

Ustavni sud odlučuje o izbornim sporovima i sporovima u vezi sa referendumom koji nijesu u nadležnosti drugih sudova.”

Zakona o Ustavnom sudu Crne Gore (»Službeni list Crne Gore«, broj 11/15.):

„Član 49. tačka 3.

Ustavni sud rješenjem:

3) odbacuje predlog, inicijativu, ustavnu žalbu, žalbu i drugi podnesak u slučajevima iz člana 37. ovog zakona.

Član 97. st. 1. i 2.

Postupak odlučivanja o povredi prava u toku izbora poslanika i odbornika pokreće se podnošenjem žalbe na rješenje nadležne izborne komisije kojim je odbačen ili odbijen prigovor protiv odluke, radnje ili propusta biračkog odbora, odnosno opštinske izborne komisije.

Žalba iz stava 1.ovog člana, podnosi se u roku od 48 časova od časa dostavljanja rješenja.

Član 100.

Ustavni sud dostavlja primjerak žalbe nadležnoj izbornoj komisiji sa zahtjevom da u određenom roku, koji ne može biti duži od 24 časa od časa prijema zahtjeva, dostavi odgovor i potrebne izborne akte, odnosno dokumentaciju.

Član 101.

Ustavni sud odlučuje o žalbi iz člana 97.ovog zakona, u roku od 48 časova od časa prijema odgovora iz člana 100. ovog zakona.”

Zakona o izboru odbornika i poslanika (»Službeni list Republike Crne Gore«, br. 4/98., 17/98., 14/00., 9/01., 41/02., 46/02., 48/06. i »Službeni list Crne Gore«, br. 46/11. i 14/14.):

„Član 7.

Organi za sprovođenje izbora su birački odbori i izborne komisije.

Član 8.

Zaštitu biračkog prava obezbjeđuju izborne komisije, Ustavni sud Crne Gore i nadležni sudovi.

Član 32. stav 1. tač. 1., 2 i 3.

Državna izborna komisija:

1) stara se o zakonitom sprovođenju izbora i jedinstvenoj primjeni odredaba ovog zakona;

2) prati primjenu i daje mišljenja u vezi sa primjenom ovog zakona;

3) usklađuje rad opštinskih izbornih komisija i daje uputstva u vezi primjene ovog zakona i vrši nadzor nad njihovim radom;

Član 107.

Svaki birač, kandidat i podnosilac izborne liste ima pravo da podnese prigovor nadležnoj izbornoj komisiji zbog povrede biračkog prava u toku izbora.

Prigovor iz stava 1.ovog člana podnosi se u roku od 72 časa od časa kada je donešena odluka, odnosno izvršena radnja.

Prigovor iz stava 1.ovog člana podnosi se neposredno nadležnoj izbornoj komisiji.

Član 109.

Nadležna izborna komisija donosi rješenje u roku od 24 časa od časa prijema prigovora i dostavlja ga podnosiocu prigovora.

Ako nadležna izborna komisija usvoji prigovor, poništiće tu odluku ili radnju.

Ako nadležna izborna komisija po prigovoru ne donese rješenje u rokovima predviđenim ovim zakonom, smatraće se da je prigovor usvojen.

Član 110. stav 2.

Protiv rješenja Državne izborne komisije kojim je odbačen ili odbijen prigovor može se izjaviti žalba Ustavnom sudu Crne Gore.”

5. Iz citiranih odredaba Ustava proizilazi da se zakonom u skladu s Ustavom uređuje način ostvarivanja sloboda i prava građana, pa i biračkog prava, koje se ostvaruje na izborima i, s tim u vezi, zaštitu tog prava. Zakonom o izboru odbornika i poslanika, koji je *lex specialis* u oblasti ostvarivanja biračkog prava, pored ostalog, propisan je način ostvarivanja zaštite biračkog prava u postupku izbora odbornika i poslanika, koji zbog načela koncentracije pojedinih izbornih radnji podliježe strogim formalnim pravilima. Izborni spor se, u tom smislu, odnosi na odlučivanje nadležnih organa o svim povredama pravila izbornog postupka, od trenutka raspisivanja izbora do utvrđivanja konačnih rezultata. Zaštitu biračkog prava, u svim fazama izbornog procesa, s aspekta institucionalnih garancija, saglasno odredbi člana 8. Zakona, obezbjeđuju izborne komisije, Ustavni sud Crne Gore i nadležni sudovi.

5.1. Odredbama člana 97.st. 1. i 2. Zakona o Ustavnom sudu propisano je da se postupak o povredi prava u toku izbora poslanika i odbornika pokreće podnošenjem žalbe na rješenje nadležne izborne komisije, kojim je odbačen ili odbijen prigovor protiv odluke, radnje ili propusta biračkog odbora, odnosno opštinske izborne komisije, u roku od 48 časova od časa dostavljanja rješenja, a odredbom člana 110. stav 2. Zakona o izboru odbornika i poslanika da se žalba Ustavnom sudu Crne Gore može izjaviti protiv rješenja Državne izborne komisije kojim je odbačen ili odbijen prigovor.

5.1.1. Iz citiranih odredaba člana 97.stav 1. Zakona o Ustavnom sudu i člana 110. stav 2. Zakona o izboru odbornika i poslanika, po ocjeni Ustavnog suda, proizilazi da se žalba o povredi prava u toku izbora poslanika i odbornika pokreće podnošenjem žalbe na rješenje nadležne izborne komisije, kojim je odbačen ili odbijen prigovor, odnosno da je postojanje rješenja Državne izborne komisije kojim je odbačen ili odbijen prigovor procesna pretpostavka dopustivosti zahtjeva ustavnosudske zaštite u izbornom sporu. U konkretnom slučaju, Ustavni sud je utvrdio da je Državna Izborna komisija usvojila prigovor političke partije „Demokratska Crna Gora“ i poništila Odluku Opštinske izborne komisije Ulcinj, br./Nr. 02-254/2016 od 20. oktobra 2016. godine, odnosno da se ne radi o aktu Državne Izborne komisije, za čiju zaštitu je, u smislu odredaba člana 97. stav 1. Zakona o Ustavnom sudu i člana 110. stav 2. Zakona o izboru odbornika i poslanika, nadležan Ustavni sud, zbog čega žalba nije dopuštena.

6. Na osnovu iznijetih razloga, odlučeno je kao u izreci.

PREDSJEDNICA,

Desanka Lopičić,s.r.